ચીન રમતગમતમાં ખુબ આગળ છે અને ઓલમ્પિકમાં પણ ખાસાં મેડલ જીતે છે. ચીનમાં માર્શલ આર્ટનું પણ બહુ ચલણ છે. માર્શલ આર્ટ જાણતા ચીના દીવાલ પર આસાનીથી ચઢી જતા હોય છે. મોટા મોટા કુદકા મારી એક જગ્યાએથી બીજી જગ્યાએ પહોચી જતા હોય છે. આવી જાણકારી આપણે ત્યાં ખુબ કામમાં આવે. અમદાવાદમાં જે રીતે ભુવા પડે છે અને ચેઈન સ્નેચિંગ થાય છે એ જોતાં આપણી પ્રજાને લોંગ જંપ-હાઈજમ્પ અને માર્શલ આર્ટ શીખવવા માટે ચાઇનીઝ કોચ અને માર્શલ આર્ટસના માસ્ટર્સ લાવવામાં આવે તો પોલીસ ખાતાનો ઘણો ભાર હળવો થાય અને મુનસીટાપલીનો પણ જાન છૂટે. જસ્ટ વિચારો કે માર્શલ આર્ટ જાણતી નારણપુરાની પંજાબીધારી કાકીની ચેઈન લુંટવા બાઈક પર આવનાર ચોરના હાથ-પગ તો કાકી છુટા કરી જ આપે પણ સાથે સાથે પેલો આખા દિવસની કમાણી પણ મુકતો જાય એવું કરી આપે.